বঙ্গবন্ধুর আহবানে বাংলাদেশের বেদিমূলে আত্মাহুতি দিয়েছেন ৩০ লাখ বাঙালি। আমাদের ঘরে ঘরে একাত্তরে স্বজন হারানোর আর্তনাদ। মাননীয় প্রধানমন্ত্রী, আপনি যখন শহীদ ভারতীয় সেনাদের সম্মান জানানোর সমুদয় আয়োজন সম্পন্ন করেছেন, তখন কিন্তু দেশে মুক্তিযুদ্ধে শহীদ ৩০ লাখ মানুষ তথা তদের পরিবারগুলোর জন্য কোনও সরকারি স্বীকৃতি নেই। স্বাধীনতার দীর্ঘ সময় পরেও ওই শহীদদের সরকারি স্বীকৃতি জানানোর সহজ কাজটি আমরা তথা দেশ করতে পারেনি। আমরা কথায় কথায় মুক্তিযুদ্ধে শহীদ ৩০ লাখ মানুষের আত্মত্যাগের কথা স্মরণ করে মুক্তিযুদ্ধের চেতনায় বাংলাদেশ গড়ার সংকল্প ঘোষণা করি, কিন্তু ওই সাধারণ শহীদদের স্বীকৃতি ও সম্মান জানানোর কোনো উদ্যোগ গ্রহণ করি না কিংবা উদ্যোগ গ্রহণের দাবি করি না। এটা বড় বেদনার। ৩০ লাখ মানুষের রক্তের ওপর দাঁড়ানো বাংলাদেশ তাঁর শহীদদের যথার্থ সম্মান জানাবে না, এটা বড় বেদনার। সরকারি স্বীকৃতি না থাকায় সরকারি সুযোগ সুবিধা দূরে থাকুক, শহীদ পরিবারগুলো একাত্তরে হারানো স্বজনদের নিয়ে কোনো গর্বটুকু পর্যন্ত করতে পারে না। আর সেটা যে কী দুর্বিষহ যন্ত্রণা, তা শুধুই ওই লক্ষ লক্ষ শহীদের পরিবারের সদস্যরাই জানেন।